Meie: 14.05.2025

Külli Siim

Ruumilise planeerimise osakonnajuhataja ülesannetes

Majandus- ja Kommunikatsiooniministeerium

Suur-Ameerika 1

10122 Tallinn

info@mkm.ee

**Arvamuste küsimine Harju maakonnaplaneeringu**

**maavarade teemaplaneeringu ja selle KSH aruande eelnõule**

Vabariigi Valitsus algatas 23.12.2021 korraldusega nr 447 Harju maakonnaplaneeringu maavarade teemaplaneeringu ja keskkonnamõjude strateegilise hindamise (KSH). Teemaplaneeringu eesmärk on koostöös kohalike kogukondadega ja kohalike omavalitsustega kaardistada ja leppida kokku alad ehitusmaavarade uurimiseks ja kaevandamiseks, et panustada varustuskindluse tagamisse aastani 2050 ning määrata alade prioriteetsus. Samuti on planeeringu eesmärgiks seada tingimused ja suunised kaevandamisega seotud tegevuste negatiivsete mõjude leevendamiseks ja kaevandatud alade korrastamiseks.

Jõelähtme valla Kallavere, Võerdla ja Ülgase külade aiandusühistud (edaspidi aiandusühistud) on 22.03.2023 esitanud Rahandusministeeriumile ettepanekud seoses Harju maakonnaplaneeringu maavarade teemaplaneeringu lähteseisukohtade (LS) ja keskkonnamõju strateegilise hindamise väljatöötamise kavatsuse (KSH VTK) osas. Rahandusministeerium on andnud omapoolse seisukoha 26.04.2023 kirjaga nr 15-8/2231, milles märkis, et esitatud ettepanek on teadmiseks võetud. Teemaplaneeringuga on võimalik hinnata olemasolevat olukorda ja murekohti. Teemaplaneeringuga saab teha Keskkonnaministeeriumile ettepanekud murekoha lahendamiseks või õigusruumi muutmiseks. Teemaplaneeringuga maardlaga seotud piiranguid maha võtta ei saa.

Aiandusühistute maa-alad paiknevad täies ulatuses keskkonnaregistri maardlate nimistus arvel oleva üleriigilise tähtsusega Maardu kristalliinse ehituskivi maardla (registrikaart nr 54) aktiivse tarbevaru 1 plokil ja aktiivse reservvaru 2 ploki kohal. Aiandusühistu mõistab, et teemaplaneeringu raames ei ole hetkel võimalik maardlaga seotud piiranguid eemaldada.

Lähtudes aiandusühistu 22.03.2024 esitatud kirjas toodud kaalutlustest, soovivad ühistud siiski teha ettepaneku eemaldada aiandusühistute maa-alad Maardu maardla nimistust, arvestades asjaolu, et Eesti Maavarade Komisjoni 25.10.1994. a otsusega nr 221 kinnitati kristalliinse ehituskivi aktiivne tarbevaru absoluutkõrguste vahemikus –160 kuni –225 m. Praegustes majanduslik-poliitilistes oludes oleks aga nimetatud varude kasutuselevõtt täiesti perspektiivitu, eelkõige maavara madala kvaliteedi tõttu.

Viitena võib siinkohal tuua Enn Pirruse (TTÜ mäeinstituut) hinnangu, mis avaldati ajakirjas Keskkonnatehnika 2011. aastal: „Oodatavad kulutused on väga suured. Pean vajalikuks veel kord tähelepanu juhtida graniidi madalavõitu kvaliteedile killustikutoormena. Kõik see tõstatab küsimuse ettevõtmise majanduslikust kasumlikkusest üldse – eriti Eesti oludes, kus naaberaladel on mõnesaja kilomeetri raadiuses palju parema kvaliteediga graniidikillustiku tootmise võimalusi ja kust seda saab suhteliselt odava meretranspordiga soodsalt importida.“

Samuti on raske mõista võimalust, et tulevikus võiks maavara kaevandamine toimuda tiheasustusalade vahetus läheduses, linna piiril. Selline tegevus oleks mitmes mõttes problemaatiline ja tooks tõenäoliselt kaasa olulisi negatiivseid mõjusid nii elukeskkonnale, inimeste tervisele kui ka piirkonna atraktiivsusele. Kaevandamisega kaasnevad müra, tolm, vibratsioon ja liikluskoormuse kasv mõjutavad otseselt kohalike elanike heaolu ja elukvaliteeti. Eeltoodut arvestades ei ole selline arengusuund mõistlik ega sotsiaalselt vastuvõetav.

Lugupidamisega

Jõelähtme valla Kallavere, Võerdla ja Ülgase külade aiandusühistud

AÜ Kureküla

AÜ Sõstra

AÜ Druznõi sad

AÜ Kasekene

AÜ Sever

AÜ Keemik

AÜ Vana sadam

AÜ Sarapuu

AÜ Kirsi

AÜ Nahkru

AÜ Pihlakaaed

AÜ Mäe

AÜ Kurekella

AÜ Ljubitel

KVAÜ Jupiter

AÜ Watra

AÜ Vabadus

AÜ Aljans

AÜ Majak

AÜ Avangard

AÜ Kallavere fiord

AÜ Roosipuu

AÜ Sidrunipuu

AÜ Estonia

AÜ Mägine

AÜ Kiviniidu

AÜ Roheline aiandus

Lisad: 1. Aiandusühistu 22.03.2023 kiri

 2. Rahandusministeeriumi 26.04.2023 kiri nr 15-8/2231

Anna Mett

Aiandusühistu KUREKÜLA juhatuse liige

kurekula@mail.ee